b'\n_START_ARTICLE_\nLaurentsiuse Selts\n_START_PARAGRAPH_\nLaurentsiuse Selts on Kuusalu kihelkonna piirkonna arendamiseks loodud mittetulundus\xc3\xbching._NEWLINE_Selts asutati 29. aprillil 2010 Kuusalus. Selle algatajateks olid Sulev Valdmaa ja Jaanus Jalakas._NEWLINE_Laurentsiuse Seltsi esimees on aastast 2010 Sulev Valdmaa.\n_START_SECTION_\nTegevus\n_START_PARAGRAPH_\nSeltsi eesm\xc3\xa4rgid on Kuusalu kihelkonna piirkonna arengu edendamine, kohaliku elu aktiviseerimine ja mitmekesistamine, muu hulgas kultuuri\xc3\xbcritusi l\xc3\xa4bi viies. Tegeletakse ka omanikuv\xc3\xa4\xc3\xa4rikuse, keskkonnateadlikkuse, heanaaberlikkuse, kohaliku elu turvalisuse ja omandi kaitse tahte arendamisega ning p\xc3\xbc\xc3\xbctakse parandada heakorda. Selts on eesm\xc3\xa4rgiks v\xc3\xb5tnud ka oma liikmete abistamise olmelistes k\xc3\xbcsimustes._NEWLINE_Samuti kogutakse ja s\xc3\xa4ilitatakse ajaloolist p\xc3\xa4randit ning avaldatakse vastavaid tr\xc3\xbckiseid.\n_START_SECTION_\nV\xc3\xa4ino Eskeni fond\n_START_PARAGRAPH_\nSeltsi \xc3\xbcks esimesi suuremaid ettev\xc3\xb5tmisi oli soomepoisi V\xc3\xa4ino Eskeni fondi korrastamine. Esken kinkis oma raamatukogu ja isikuarhiivi juba eluajal Kuusalu raamatukogule, ent fond j\xc3\xb5udis kohale p\xc3\xa4rast tema surma. Fondi korrastamise eestvedaja oli Sulev Valdmaa, kes alustas sellega enne seltsi asutamist. Arhiiv avati 28. oktoobril 2010.\n_START_SECTION_\nEduard Ahrensi m\xc3\xa4lestusm\xc3\xa4rk\n_START_PARAGRAPH_\nLaurentsiuse Seltsi \xc3\xbcks olulisi ettev\xc3\xb5tmisi oli eesti kirjakeele uuendaja Eduard Ahrensi m\xc3\xa4lestussamba jaoks raha kogumine. Eduard Ahrensi m\xc3\xa4lestusm\xc3\xa4rk avati lauritsap\xc3\xa4eval, 10. augustil 2017 Kuusalu vana pastoraadi ees.'